
PROCES VERBAL

Nr.70 din 24.03.2010

al şedinţei Consiliului de Observatori al Instituţiei Publice Naţionale 

a Audiovizualului Compania “Teleradio-Moldova”
Începutul şedinţei: ora 16:00

Au fost prezenţi:

membrii Consiliului de Observatori Eugeniu RÎBCA, Viorica BOGATU (CUCEREANU), Raisa LOZINSCHI-HADEI, Aurelia PERU-BALAN, Viorica MEŞINĂ-PRODAN, Vitalie ŢAPEŞ, Mariana ŞLAPAC.

Au lipsit: Igor MUNTEANU, Tudor TATARU.

Ordinea de zi:

1. Raportul de activitate al IPNA Compania „Teleradio-Moldova” pentru anul 2009.

2. Diverse.

E.Rîbca: Sunt prezenţi 5 membri ai CO din 9: Eugeniu Rîbca, Viorica Bogatu (Cucereanu), Viorica Meşină-Prodan, Raisa Lozinschi-Hadei, Vitalie Ţapeş. Cu această ocazie reamintesc prevederile p.16 din Regulamentul CO: „Şedinţele CO sunt deliberative în prezenţa majorităţii simple a membrilor săi. Hotărârile se aprobă cu majoritatea voturilor membrilor prezenţi...”. Respectiv, pun la vot începerea şedinţei de astăzi.

S-a votat: “Pentru” – unanim.

E.Rîbca: În conformitate cu p.35, 36 şi 37 din Regulamentul CO, Ordinea de zi a fost publicată cu 3 zile înainte pe site-ul www.trm.md şi a fost adusă la cunoştinţa tuturor membrilor CO. Au fost telefonaţi toţi membrii CO. În conformitate cu Regulamentul, materialele pentru şedinţa de astăzi au fost transmise în format electronic, inclusiv în formă scrisă, membrilor CO. Înainte de începerea şedinţei, eram la curent că dl I.Munteanu va fi absent, deoarece se află într-o deplasare. Cu vreo 10 minute înainte de şedinţă – o rog pe dna N.Beregoi să confirme – am fost anunţat că va lipsi dl T.Tataru. Pun la vot aprobarea ordinii de zi, care include:

1. Raportul de activitate al IPNA Compania „Teleradio-Moldova” pentru anul 2009.

2. Diverse.

S-a votat: “Pentru” – unanim.

E.Rîbca: În ceea ce priveşte p.2 Diverse din Ordinea de zi, voi insista să pun la vot aprobarea subiectelor propuse spre examinare. Dacă un subiect nu va fi aprobat prin vot, nu va fi discutat. Rog să votaţi.

S-a votat: “Pentru” – unanim.

E.Rîbca: La Diverse propun să examinăm scrisoarea semnată de 70 de salariaţi ai Companiei, care se referă la condiţiile de remunerare. Scrisoarea a fost scanată şi expediată în format electronic membrilor CO. Cine este pentru aprobarea acestui subiect la chestiunea Diverse?

S-a votat: “Pentru” – unanim.

E.Rîbca: Cea de-a doua scrisoare, care urmează a fi examinată, este expediată de Ministerul Sănătăţii la 20 ianuarie 2010. Despre această scrisoare s-a vorbit deja la una din şedinţe. Cine este pentru includerea acestui subiect la chestiunea Diverse?

S-a votat: “Pentru” – unanim.

E.Rîbca: Celelalte chestiuni care urmează a fi discutate la Diverse vor fi supuse aprobării ulterior. În acest context, propun să examinăm primul subiect din Ordinea de zi: Raportul de activitate a Companiei pentru anul 2009. Ofer cuvântul dlui M.Scoarţă.

M.Scoarţă: Faptul că Moldova 1 este sau, mai bine zis, îşi doreşte să fie cu adevărat o televiziune publică, a determinat în 2009 şi politica ei editorială. Deoarece avem obligaţia să fim o instituţie media generalistă, s-a mizat pe misiunea noastră de a educa, informa, instrui şi distra publicul spectator. În acest scop, s-a elaborat o grilă, care, după părerea echipei de atunci, avea să acopere întreaga arie de interes public. Ne-am străduit să ţinem cont de preferinţele spectatorilor din toate categoriile sociale, de censul lor de vârstă, studii, loc de trai etc.
În 2009 am menţinut volumul de emisie de 24 ore pe zi, în total s-au pus pe post 8634 ore şi 55 min. Colectivul a trecut printr-un examen serios: două campanii electorale, ulterior – investigarea celor întâmplate, (ne)alegerea şefului statului, crearea Alianţei pentru Integrare Europeană, eşecul comuniştilor – toate aceste evenimente au bulversat societatea şi au marcat conţinutul ştirilor. Ba mai mult, au influenţat şi pe unii producători de emisiuni tematice. Plasarea spoturilor publicitare ale formaţiunilor politice implicate în cursa electorală s-a realizat în strictă conformitate cu recomandările Comisiei Electorale Centrale. Însă, în programele de ştiri, reflectarea campaniei şi a evenimentelor ce au urmat au avut, uneori, caracter părtinitor, unilateral. Nu s-a asigurat pluralismul de opinii şi nu întotdeauna s-a oferit timp egal de emisie actorilor politici, participanţi la emisiune.

Într-un fel, această greşeală a fost recuperată în talk-show-urile realizate de echipa lui M.Surdu de la „Bună seara”: invitaţii au beneficiat de timp egal, contra cronometru şi au fost în drept să-şi expună liber programele politice, punctele de vedere şi opţiunile. Talk-show-ul „Bună seara” este o mostră de produs televizat în direct. La moment, în televiziune echipa sa este considerată una dintre cele mai profesioniste. Până deunăzi, pentru că apar concurenţi. De regulă, temele alese sunt cele de rezonanţă la moment. Echipa are public, selectează experţi, specialişti în problemele care se pun în discuţie. Emisiunile au o alură degajată, chiar dacă discuţiile se desfăşoară în contradictoriu. Talk-show-ul este aşteptat săptămână de săptămână. Pauzele pe care şi le-a permis echipa, din anumite motive, sunt în detrimentul rating-ului. Această echipă mai produce ”Focus TV”, despre oameni deosebiţi, fenomene neobişnuite şi are, de asemenea, o prezenţă relevantă în grilă. Sub egida aceleiaşi echipe este realizată de stagiarii TV emisiunea „Abraziv”, alta ca stil şi concept.

Pornind de la acest exemplu, conchidem că televiziunii la moment îi lipseşte un mecanism de selectare şi pregătire a cameramanilor, prezentatorilor şi a reporterilor care lucrează stand-up. Majoritatea din cei care se ambiţionează să apară pe sticlă cu microfonul, sunt autodidacţi şi nu au pregătire specială. De aici apare provincialismul accentuat, tratarea superficială a temelor, ţinuta lingvistică şi vestimentară neadecvată, machiajul neprofesionist şi multe alte carenţe.

Ca să întregesc aceste concluzii, trebuie să mă refer la calitatea semnalului. Toate camerele de luat vederi au culori diferite (cu excepţia a 3 camere noi, plasate în studioul 1), pentru că au fost procurate în perioade diferite, având un grad de uzură avansat. Montarea se face într-un sistem, transmiterea – în altul, fapt care ştirbeşte imaginea. Poate asta se datorează şi calităţii de transmitere. Acest lucru nu este de neglijat. Putem face comparaţie între imaginea TV permanentă şi imaginea de la meciurile de fotbal – una perfectă.
Trebuie să recunoaştem că lasă de dorit şi haina grafică a canalului. Majoritatea siglelor, logo-urilor care au fost prezente în 2009 au fost realizate fără a se ţine seama de rigorile moderne ale design-ului.

În prezent, postul nostru are cele mai mari posibilităţi de a realiza transmisiuni în direct. Dar trebuie să menţionăm că 2 din cele 3 care de reportaj demult şi-au epuizat resursele. Ce de-al treilea car mobil, este în al doilea deceniu de exploatare. În timpul apropiat nu putem spera la susţinere financiară consistentă, care ne-ar permite înnoirea acestui parc. Prin urmare, utilizarea carelor trebuie să o facem judicios şi să apelăm la aceste echipe mai rar, în cazuri excepţionale.

Tendinţa de a acoperi o gamă tematică cât mai diversă, în 2009 s-a soldat cu producerea a 46 emisiuni şi transmisiuni în direct. Emisiunile de autor au marcat grila, consumându-se spaţiul pentru emisiuni cu o tematică similară. De exemplu, avem 6 emisiuni muzicale, tot atâtea cu au altă tematică, dar una destul de îngustă, de exemplu „Miracolul dansului”, „Locuinţa mea”, „Atelier”, „Cu noi la teatru”, „Portrete în timp”, „Studio art+”. În schimb, rămâne în umbră procesul literar. Scriitorii şi poeţii sunt prezenţi la televiziune accidental: în reportaje de la lansări de cărţi („Mesager”) şi de la alte evenimente, mai rar la „Bună dimineaţa”. Situaţia s-a ameliorat puţin odată cu inaugurarea ciclului de emisiuni „Grigore Vieru: poezie şi destin”, dedicate vieţii şi creaţiei marelui dispărut. Toate aceste tematici s-ar încadra într-un Magazin sau Almanah cultural, produs de o echipă mai mare, dar nu de un redactor şi un regizor.
Pe parcursul anului, subdiviziunea cultură, religie, etică, morală a produs multe transmisiuni în direct: „Festivalul Mărţişor”, „Servicii divine de la Catedrala Mitropolitană”, evenimente aniversare, Eurovision ş.a. Acestea au fost realizate în comun şi la solicitarea diferitelor instituţii de cultură, a bisericii etc. Cu excepţia proiectului Eurovision, care ne aparţine. S-au înregistrat şi numeroase concerte, care ulterior au fost montate, puse pe post, predate în fond. Dar realizatorii nu pot asigura o bună calitate a produsului televizat, dat fiind că aceste spectacole şi concerte sunt realizate în locaţii care nu ne aparţin şi nu ţin cont de necesităţile televiziunii: lumini, plasarea camerelor, asigurarea unui regim de înregistrare a sunetului etc.

Aceeaşi subdiviziune a realizat un proiect de amploare al Companiei: „Moldova – ţara mea străbună”. Deşi a fost conceput ca un punct de pornire pentru crearea unui itinerar turistic general, care s-a şi realizat, proiectul a purtat şi o tentă politică, subscriind la campania „650 de ani ai statalităţii moldoveneşti”. Ştim bine că evenimentul a fost tratat ambiguu şi în mod diferit în societate. Pentru organizarea proiectului, înregistrarea concertelor în raioanele concurente, filme-cărţi de vizită ale localităţilor participante, s-au cheltuit multe eforturi şi timp de emisie. Spre finele anului am reuşit să excludem din grilă proiectul „Caravela culturii”, care ne-a fost impus pentru difuzare de exponenţii guvernării de atunci. De asemenea, a fost scoasă din grilă, pentru că purta un caracter părtinitor de partizanat politic, emisiunea de autor „Rezonans”. Ulterior, a fost sistată şi producerea emisiunii „Moldova – pagini de istorie”, care de asemenea ne-a fost impusă.

În prezent, la televiziune se simte lipsa unor talk-show-uri pe teme actuale. Deja, avem un prim debut în această privinţă, dar înmulţirea lor ne-ar putea duce în altă extremă, riscul de a ne transforma într-o televiziune radiofonică.

Deşi este ţinta multor critici, Moldova 1, după mine, rămâne a fi o şcoală pentru oamenii de televiziune. La noi s-au format mulţi ingineri electronişti, programatori, cameramani, reporteri, prezentatori, regizori, editori de imagine, care au fost şi sunt ademeniţi la toate canalele din capitală. Din aceste considerente, ar fi rezonabil să-i păstrăm pe cei de valoare, să le creăm condiţii normale de activitate şi să investim mai mult în instruirea lor permanentă.

În concluzie, pot spune că televiziunea dispune de un potenţial uman capabil de multe realizări şi dacă abilităţile angajaţilor actuali şi ale celor care urmează să vină, aşa-zisul „sânge proaspăt”, ar fi susţinute de o dotare tehnică modernă, cred că s-ar produce o schimbare la faţă a televiziunii. Să fie atractivă pentru spectatori şi competitivă pe piaţa mass-media.
E.Rîbca: Vă mulţumim. Stimaţi colegi, aveţi întrebări?   

V.Meşină-Prodan: Iniţial, nu credeam că voi avea întrebări faţă de raport, dar acum mi-au trezit curiozitate nişte momente. Dle M.Scoarţă, aţi menţionat momente cu aspect critic, printre care şi haina grafică proastă a emisiunilor. Vreau să înţeleg, aveţi o secţie grafică? Câţi oameni lucrează?

M.Scoarţă: Da, actualmente – 3, mai este o doamnă plecată în concediul de maternitate. Din acei 3 unul este inginer. 

V.Meşină-Prodan: Ce face el?

M.Scoarţă: El participă la realizarea proiectelor.

V.Meşină-Prodan: Eu activez în domeniul acesta şi îmi este greu să înţeleg, ce face un inginer la videografică? Secţia asta nu reuşeşte să facă faţă?

M.Scoarţă: Nu doar secţia, este vorba şi de oamenii ce propun spre realizare aceste logo-uri, sigle, generice. Dacă nu există nicio idee – nu există niciun rezultat. Ideile trebuie să provină de la producătorii de emisiuni. Fiecare trebuie să se gândească, cum să-şi promoveze emisiunea.
V.Meşină-Prodan: Aveţi pictor-grafician?

M.Scoarţă: Da.

A.Peru-Balan: În prezent se lucrează asupra noilor generice la ştiri? Buletinele sunt bune, dar genericele lasă de dorit.
M.Scoarţă: Ele sunt în proces de elaborare.

A.Peru-Balan: De cât timp aveţi nevoie pentru a le finisa?

M.Scoarţă: Nu este prezentă dna L.Viţu, ideea îi aparţine. Dna A.Sîrbu poate spune. Cred că nu în mult timp.
V.Meşină-Prodan: Cine le elaborează, dacă nu aveţi un designer?

A.Sîrbu: Procesul include mai multă lume. În această secţie videografică pe lângă cei 3 angajaţi mai sunt 2 şefi. Cei care pot şi fac videografică sunt foarte puţini. Este sistemul pe care l-am moştenit şi pe care vrem să-l schimbăm, o să vă propunem o nouă organigramă. Sistemul actual presupune că la regizorul-şef care, teoretic şi practic, trebuie să gândească această haină a canalului, realizatorii de programe vin cu idei şi elaborează o viziune comună. Regizorul-şef prezintă aceste idei secţiei videografică şi împreună elaborează logo-urile, genericele. Cam aşa este organizat procesul astăzi.
V.Meşină-Prodan: Regizorul-şef este şi pictor?

A.Sîrbu: Nu, există o altă secţie de pictori, de decor şi alte secţii cu alţi şefi. E un sistem mai complicat. Pentru noi e o prioritate să gândim un sistem mai bun, dar o să dureze până va fi adoptat şi vom putea face schimbările şi eficientiza oamenii. În sistemul actual, această secţie videografică are sarcina de a se gândi la logo-uri noi pentru Moldova 1 şi „Mesager” şi pentru alte jurnale. Ne gândim la o grilă nouă, care să includă mai multe jurnale informative. Primele schiţe le vom avea vinerea viitoare.
R.Lozinschi-Hadei: Când a fost sistată emisiunea „Rezonans”?

M.Scoarţă: După prima campanie electorală.

R.Lozinschi-Hadei: Aţi spus că emisiuni de felul „Caravela culturii” v-au fost impuse de fosta guvernare. Cine a impus această emisiune şi de ce nu v-aţi revoltat? Legea vă apără în cazul acesta.

M.Scoarţă: Cine anume nu vă pot spune, nu există un contract cu compania. Ele erau aduse şi puse pe post.

R.Lozinschi-Hadei: Cine a acceptat?

M.Scoarţă: Fosta conducere.

E.Rîbca: A fost efectuată o modificare în grila de emisie. Aceasta a fost aprobată de CO?

M.Scoarţă: Nu.

V.Meşină-Prodan: Dle M.Scoarţă, spuneţi, poate şi acum se impun emisiuni?

M.Scoarţă: Dacă se vor impune, vă voi informa.

V.Ţapeş: Informaţia pe care a prezentat-o dl M.Scoarţă e axată mai mult pe neajunsurile tehnice, decât pe aspecte de creaţie. Aţi elucidat multe cazuri, pe care sunt convins că le-aţi fi putut corecta. Am fi putut ajunge la alte constatări. Din câte cunosc, au fost alocaţi nişte bani la TV, dar nu a fost procurat utilaj tehnic modern. De ce nu aţi insistat să se procure camere, aparataj tehnic?

M.Scoarţă: Gestionarea banilor s-a făcut în baza strategiei de dezvoltare, au fost nişte priorităţi, preferinţe. Este un proces de lungă durată. Cheltuielile se făceau în funcţie de banii care se alocau. S-a început reparaţia studioului 2. Dacă ar fi bani, ar trebui mărit parcul de camere.

I.Cîrlig: Practic, modernizarea la companie a fost făcută pe etape, un an la radio, un an la TV. Ceea ce ţine de întrebarea, unde s-au dus banii pentru modernizare, dacă nu era modernizat studioul 5 cu echipament digital, pupitru, săli de montare, reţeaua, nu era să avem ceea ce avem acum. La radio s-a modernizat blocul de emisie şi în jur de 12 locuri de muncă. S-au mai cumpărat calculatoare, pentru că în 2005, când am venit, atât la radio, cât şi la TV era un număr mic de calculatoare, Pentium 1 sau chiar „426”. Se cumpără calculatoare, microfoane, camere. S-au cumpărat şi 2 camere, la Actualităţi. În 2000 s-au procurat 5 camere format DV-cam pentru ştiri şi 2 camere în 2006 cu disc optic. Ele până acum funcţionează.
E.Rîbca: Câte calculatoare avem acum?

I.Cîrlig: Estimativ – 350-380. Să înţelegeţi, din ceea ce este scris că este calculator, 1/3 sunt bucăţi de fier, pentru că nu poţi lucra cu un Pentium 1, cu memoria operativă de 128 Mb, în prezent memoria fiind de 1 Gb.

E.Rîbca: Am vizitat aproape toate birourile de la Radio. Am numărat 10 calculatoare, inclusiv cel al dlui preşedinte.

I.Cîrlig: În 2005 au fost cumpărate 50 de calculatoare, în 2006 – 50 şi în 2007-2008 – 50. În total sunt 150 de calculatoare. 

E.Rîbca: În perspectivă, avem nevoie de calculatoare sau nu? Câte calculatoare se utilizează conform menirii sale?

I.Cîrlig: Sunt calculatoare pentru oficii şi altele pentru servere, tehnologii. Nu poţi un calculator de oficiu să-l foloseşti într-un proces tehnologic. Acolo e nevoie de altă capacitate. Voi prezenta în câteva zile informaţia despre toate calculatoarele.

V.Meşină-Prodan: Vorbiţi de 50 de calculatoare cumpărate în 2007, 2008. Se cumpăra tot Pentium 1?

I.Cîrlig: Desigur că nu. Ele nici nu sunt, poate doar în muzeu. Cred că vreo 200 au capacităţi tehnice adecvate. Când am venit în 2005, am propus dlui I.Teleşcu să cumpăram calculatoare ca să îndestulăm radio şi TV. Dar pentru că mai era nevoie de microfoane şi alte echipamente, s-au cumpărat calculatoare în cantităţi mici.

E.Rîbca: Cred că e bine să aflăm informaţia şi noi, cei din CO.

I.Cîrlig: Eu voi pregăti nota informativă în 2-3 zile.

V.Ţapeş: Din cele spuse de dl I.Cîrlig, ultimele camere au fost procurate în 2006. Acum suntem în 2010. Din 2006 până în 2009 au fost posibilităţi. Aş fi de acord cu M. Scoarţă, se putea de cumpărat, deoarece camera e importantă pentru TV. Aţi solicitat, aţi intervenit pe lângă conducerea Companiei? Cunosc doleanţele operatorilor. Pe lângă aceasta, am solicitat o informaţie anterior să vedem ce tehnică şi de la care firme a fost procurată, ca mai apoi să propunem informaţia unor experţi externi.

E.Rîbca: De fapt, dl I.Cîrlig a prezentat informaţia. Vom discuta informaţia împreună cu Caietul de sarcini la următoarea şedinţă. Nu întâmplător am adresat întrebarea privind necesităţile de calculatoare. În opinia mea, un raport trebuie să includă nu doar realizările, dar şi necesităţile. 

V.Bogatu: Dle M.Scoarţă, aţi spus că la ştiri nu s-a asigurat pluralismul de opinii. Când aţi constatat lucrul acesta: anul trecut sau în anul curent? Dacă aţi constatat, cum a fost contracarat acest fenomen şi ce sancţiuni au fost aplicate?
M.Scoarţă: Sigur că se observa atunci. Eu nu am avut tangenţe cu producerea ştirilor. Cred că asta a fost politica editorială a ştirilor de atunci. 

V.Bogatu: Dar nici nu îmi pare corectă poziţia ca deficienţele ştirilor sub aspectul pluralismului, au fost într-un fel compensate de „Bună seara”. Aţi făcut un fel de paralelă.

E.Rîbca: Dvs aţi putea înainta careva propuneri, în ceea ce priveşte asigurarea pluralismului? 
M.Scoarţă: Cred că se realizează.

E.Rîbca: Nu sunt sigur că peste un an de zile veţi spune acelaşi lucru.

R.Lozinschi-Hadei: Sunteţi o persoană care poate să influenţeze decizii.

M.Scoarţă: Sunt, dar nu am avut dreptul de decizie.
V.Ţapeş: Îmi amintesc concursul de suplinire a postului de director TV, se vorbea de cenzură. Dna M.Şlapac a întrebat, de ce atunci nu aţi depus o sesizare. Acum ne spălăm şi suntem curaţi. Dvs sunteţi la conducerea TV. Nu a fost nicio sesizare. Acum puteţi da vina pe cel care a plecat.

M.Scoarţă: Eu nu dau vina pe nimeni. Fenomenul cenzurii, dacă poate fi numită cenzură vizionarea preventivă a emisiunilor sau citirea scenariilor înainte de a merge la montare, este părerea unor producători de TV. 

E.Rîbca: Revin la întrebarea mea. Aţi putea înainta careva propuneri pentru a garanta mecanisme care să asigure pluralismul şi echilibrul social-politic?

M.Scoarţă: Cred că deja se realizează, nu doar la ştiri.

A.Peru-Balan: Care este soarta Studioului „Telefilm-Chişinău”? Ce s-a produs în anul trecut şi care este miza dvs pentru 2010?

M.Scoarţă: Este un dezastru, anul trecut nu s-a produs niciun film. Este un singur angajat, redactorul O.Melnic. S-au produs nişte filmuleţe de promovare pentru proiectul „650 ani ai statalităţii RM”. Viitorul depinde de scopurile noastre şi de ce bani vom avea.
E.Rîbca: Am citit Raportul, din care am sesizat că nu a fost nicio producţie la acest studiou în 2009. Mi s-a prezentat un document de către angajatul acestui studiou, în care se menţionează că în 2009 au fost lansate două documentare. Vreau să precizez: cine are dreptate? Facem o pauză de 3 minute şi plec să aduc hârtiile.

M.Scoarţă: Poate eu nu sunt la curent, deoarece subdiviziunea dată era sub egida preşedintelui Companiei.

E.Rîbca: Facem pauză.

După pauză

E.Rîbca: Dispun de anumite acte semnate de O.Melnic, redactor-coordonator, prezentate pe 9 martie, unde scrie că pe parcursul anului 2009 la Studioul „Telefilm-Chişinău” s-a produs filme. Precizaţi: au existat asemenea producţii? Puteţi enumera filmele produse în 2009?

M.Scoarţă: Nu le pot enumera, pentru că această subdiviziune a fost sub conducerea nemijlocită a preşedintelui Companiei.

A.Sîrbu: Din informaţia de care dispunem, a fost realizat documentarul „La drum” cu durata de 23 minute şi 19 spoturi despre Cupa Independenţei. 
E.Rîbca: Voi insista ca toate copiile acestor documente să ajungă la dvs şi înainte de prezentarea organigramei să ne prezentaţi şi un răspuns la această întrebarea: au fost aceste producţii sau nu?

R.Lozinschi-Hadei: Dle M.Scoarţă, care e mecanismul de a decide la TV transmisiunile în direct? Cine ia decizia? Pentru unele evenimente se găseau care mobile de transmisie şi timp de emisie, pentru altele – nu. 
M.Scoarţă: Decizia se lua la vârf. Actualmente sunt convocate zilnic nişte şedinţe unde sunt puse în discuţie toate priorităţile politicii editoriale. Atunci decizia se lua la vârf de preşedintele Companiei şi directorul TV.

V.Bogatu: Anul 2009 a fost primul an când a activat la Companie serviciul de audit intern. Cât de rezonabilă a fost instituirea lui şi care i-a fost impactul?

E.Rîbca: Aţi resimţit activitatea acestei subdiviziuni?

M.Scoarţă: Ştiu că activează, dar nu mă pot pronunţa.
E.Rîbca: Aţi putea să ne spuneţi, estimativ, care este procentajul programelor socio-economice, programelor cultură, etică, religie, morală, programelor matinale etc.? În raport sunt prezentate asemenea date?

M.Scoarţă: Nu am raportul cu mine.

E.Rîbca: Pentru anul trecut au fost prevăzute anumite sarcini privind programele, ce urmau a fi realizate. Implementarea acestora este reflectată în raport? Un asemenea raport şi activitatea celor din TV au tangenţe cu finanţele? Puteţi spune cât costă o oră a programelor pentru copii, de exemplu?

M.Scoarţă: Nu.

E.Rîbca:  Credeţi că este posibil de estimat aceste cifre în viitorul Caiet de sarcini?

M.Scoarţă: Este obligatoriu să se facă estimarea oricărei emisiuni, transmisiuni în direct, talk-show, pentru că toate au preţuri diferite. 

E.Rîbca: Dle M. Scoarţă, vă mulţumim. Stimaţi colegi, am rugat-o pe dna A.Sîrbu să ne prezinte informaţia despre acţiunile întreprinse în calitate de director TV şi perspectivele în viitor.

A.Sîrbu: Pentru că îmi doresc să avem o comunicare şi informare reciprocă eficientă, vroiam să vă spun câteva lucruri despre ceea ce se întâmplă la TV astăzi. Ştiţi că lucrăm la acest Caiet de sarcini şi o să vedeţi produsul final în termen foarte scurt. Ne dorim schimbări de anvergură, dar nu aşteptăm să vină ziua minunată, când vom avea noua organigramă, noi concursuri, noi programe. Încercăm cu resursele pe care le avem astăzi să facem câteva lucruri. În primul rând, să îmbunătăţim ceea ce se pune pe post. Am început analiza programelor pe care le are Moldova 1, discut cu echipele de realizatori. Am pregătit un demers către preşedinte prin care solicit crearea unui nou Consiliu artistic la TV. Dacă aveţi sugestii la această componenţă, ne vor fi utile.

În urma discuţiilor pe care le-am avut, am obţinut careva schimbări. Am suspendat temporar mai multe programe, care nu corespund standardelor minime de etică profesională. Este vorba de programul „Baştina”, pentru că se lucrează la un nou format. Din păcate, nu mai arăta aşa cum şi-au propus iniţial realizatorii. Motivul pentru care a fost suspendat este ultima emisiune de acum 2 săptămâni, când a fost pus pe post interviul cu Ministrul Agriculturii. Astfel, programul a avantajat acest ministru, guvernarea. Echipa lucrează la un nou format, pe care îl vom discuta cu acest nou Consiliu artistic şi urmează să luăm decizia.
În limitele volumului de emisie, din contul suspendării acestor emisiuni încercăm să umplem nişte goluri. S-a vorbit mult că Moldova 1 trebuie să facă dezbateri. Departamentul de ştiri va mări producţia pe care o are. O să lansăm un nou ciclu de dezbateri. Un prim talk-show, care a fost, aveţi comunicatul de presă, se face cu resursele ce le avem. Talk-show-ul „Politica în direct” are un nou prezentator, netitular. Nu am găsit oameni în TV, care să facă această emisiune şi de aceea am invitat o persoană din exterior: este vorba de P.Macovei, preşedintele Asociaţiei Presei Independente. Argumentele pentru el au fost cunoştinţele lui în domeniul jurnalismului, faptul că este recunoscut pentru respectarea principiilor deontologice. Dacă reuşeşte să facă un talk-show bun – continuăm. Vrem  să iniţiem dezbateri la tema zilei, care vor completa ştirile. Vor apărea între cele două „Mesagere” în prime-time. Aşa ca acest segment să fie cu adevărat util, informativ, divers, pentru că segmentul acesta arăta altfel. Analizăm ce resursele avem, iniţiem proiecte noi.

În ceea ce priveşte mecanismele asigurării echilibrului şi pluralismului, am cerut tuturor angajaţilor să citească, să semneze Codul deontologic şi să-l respecte. În cazul când vom avea noua organigramă, vom semna contracte noi, completate, ca şi în cazul preşedintelui şi directorilor, cu prevederea care obligă să nu se facă partizanat politic. În afară de aceasta, realizăm monitorizări interne. Încercăm să contabilizăm ce punem pe post într-o manieră simplă: cine a fost şi cât timp a avut în emisie. E o informaţie simplă, pe care o analizăm la şedinţele de luni. Aceste date le veţi putea vedea şi dvs.

Avertizăm oamenii care nu se ţin de standarde. Aşa s-a întâmplat cu echipa de la ”Baştina”, mai devreme – cu reporterii de la ştiri, care nu au dat corect replica AŞM.
În statele de personal avem posturi vacante. Luni s-a încheiat colectarea dosarelor pentru concursul de prezentatori, corespondent special, producător. Vineri facem selectarea. Săptămâna viitoare poate vom avea şi feţe noi la ştiri. Încercăm să analizăm ce facem, să îmbunătăţim, să promovăm proiecte noi. Am prezentat proiectele noastre Fundaţiei Soros şi altor finanţatori, care vor să sprijine Televiziunea, care s-au interesat de modernizarea departamentului de ştiri. Le-am prezentat un proiect de modernizare a conţinutului şi echipamentului. Include training in-house: vine un expert şi lucrează cot la cot cu reporterii. În plus, ni se va oferi echipament „cap-coadă”, aşa încât redacţia de ştiri să fie adusă la cerinţele zilei de astăzi. Proiectul bugetului este de 350 000 dolari. Atât ne poate costa. La ştiri se pot face estimări mai simple, fiind clar ce volum de emisie avem sau vrem să avem.
În rest, încercăm să facem estimări similare şi pentru alte programe şi echipamente, la care lucrează dl I.Cîrlig. Încercăm să gândim strategic şi să elaborăm o strategie a TV, aşa încât cu resursele de care dispunem să putem moderniza şi alte lucruri, nu numai camera de ştiri. Astea sunt câteva anunţuri pe care am vrut să le fac.
E.Rîbca: Stimaţi colegi, aveţi întrebări?

A.Peru-Balan: Vreau să lucrăm împreună şi să facem o televiziune bună. Aş vrea să facem un schimb de opinii despre talk-show-ul de luni. Din păcate, a fost o lansare nereuşită. Cum putem să ajutăm? Am aşteptat un spectacol, am căutat un nerv la prezentator şi nu l-am găsit. După ce criterii s-au selectat invitaţii? Este o lege nescrisă: emisiunea de debut se face cu actori scandaloşi. Ca rezultat, moderatorul nu a fost P.Macovei, ci E.Muşuc. Plus la toate, am obiecţii la regie: prea mult albastru. De la roşu fugim la albastru. Se cerea un punct viu. Cu ce putem să ajutăm ca să fie bine?

E.Rîbca: Cred că nu suntem pregătiţi să facem un studiu de caz cu o primă emisiune. Ar fi mai potrivit să se realizeze vreo 4 emisiuni şi apoi să le punem în dezbatere.

V.Ţapeş: După ce copilul se naşte, pot interveni şi o sută de medici. Trebuie din capul locului de făcut bine.

 Membrii CO discută.

R.Lozinschi-Hadei: Aţi studiat legislaţia. Se permit investiţii din afara TV?

A.Sîrbu: Acestea sunt donaţii, granturi nerambursabile.

R.Lozinschi-Hadei: Cine a elaborat Codul deontologic? L-am frunzărit pe site şi am găsit nişte prevederi aberante. 
A.Sîrbu: Fosta administraţie, în anul 2007, şi a fost aprobat de fostul CO.

Membrii  CO discută.

V.Ţapeş: După câte cunosc, la Actualităţi a avut loc un concurs şi au fost angajaţi oameni noi. Aveţi de gând să organizaţi concursuri şi pentru alte departamente? 
A.Sîrbu: Noi lucrăm cu sistemul pe care îl avem. Când apar posturi vacante organizăm concursuri. Toate posturile se ocupă în bază de concurs şi a statelor de personal pe care le avem. 
Membrii CO discută. 
E.Rîbca: Nu mai sunt întrebări faţă de dna A.Sîrbu. Mulţumim pentru participare şi dlui M.Scoarţă. A fost propunerea de a anunţa o pauză de 10 minute. Anunţ pauza.

După pauză

E.Rîbca: Stimată audienţă, cred că putem continua şedinţa CO. În continuare se oferă cuvânt dlui C. Vulpe.

C.Vulpe: Bineînţeles că acest bilanţ al Radiodifuziunii este foarte voluminos, deoarece Radio Moldova emite 24/24, Radio Moldova Muzical 24/24. Volumul anual al emisiei radio pentru programul 1 este de 8708 ore, programul 2 – 8676 ore, Radio Moldova Internaţional – 650 ore. Diferenţa dintre primele programe se explică prin faptul că există pauze tehnice, reparaţii etc.
Ducem o evidenţă strictă asupra tematicii programelor şi structurii lingvistice, aşa cum ne obligă Codul audiovizualului. Estimările arată că în anul trecut buletinele informative au ocupat 38% din spaţiul de emisie. Este cel mai mare volum. Avem buletine de ştiri la ore fixe şi programe informativ-muzicale „Radiomatinal” – dimineaţa, la amiază – „Median info”, la 19.00 – „Panorama zilei” şi la 23.00 – „Infoterra”. Programele muzicale ocupă locul al doilea cu 29%, programele cultural-artistice – 8,2% şi urmează tematica colaborări internaţionale, integrare europeană, regională, tematica socială, religioasă ş.a. Structura lingvistică la radio este practic cea prevăzută de Codul audiovizualului pentru anul 2010: în limba română – 80%, în limba rusă – 14,5% în limbile minorităţilor naţionale – 5,5%. Avem emisia pentru străinătate: de luni până vineri – câte o jumătate de oră în limbile franceză, spaniolă etc. În limba rusă avem buletine informative la orele 9.00, 11.00, 15.00, 18.00 şi 21.00. Avem şi „Actualinâi microfon”, un program informativ de proporţii: 45 minute la ora 21.00. Emisiuni în limbile minorităţilor naţionale – romani, idiş, găgăuză, ucraineană.
Pentru radiodifuziune, 2009 a trecut sub semnul evenimentelor care s-au produs: campaniile electorale pentru alegerile parlamentare din 5 aprilie şi 29 iulie. Acestea au lăsat o amprentă asupra grilei de emisie. Un proiect reuşit al Radiodifuziunii a fost emisiunea „Contrapunct”, în care reprezentanţii fracţiunilor parlamentare pe parcursul anului au putut să-şi expună diverse puncte de vedere. Această emisiune a fost reluată în totalitate şi de TV Moldova 1 şi transmisă din studioul literar-dramatic. 
Precum am spus, un semn distinctiv al acestui an l-au constituit alegerile: au fost pregătite un număr mare de emisiuni de dezbateri, plasate în ore de maximă audienţă. Niciodată în istoria sa de 80 de ani, radioul nu a consacrat programelor de acest gen 3150 minute. În ambele campanii au fost puse pe post spoturi electorale, având un volum record de 693 minute. Aceste emisiuni cădeau sub incidenţa prevederilor Codului electoral, reglementărilor CEC şi actelor normative ale instituţiei. Ca niciodată, nu am avut nicio sesizare. La oglindirea evenimentelor electorale în buletinele de ştiri, din păcate, s-au înregistrat anumite carenţe. Am putea spune că, dintr-un anumit punct de vedere, radioul a avut mai multe posibilităţi ca să repare nişte lucruri: prezentând un punct de vedere într-un buletin de ştiri, se putea interveni în altul cu o altă opinia. 

În segmentul unor acţiuni încurajatoare poate fi inclusă şi colaborarea cu Uniunea Europeană de Radioteleviziune. Ea ne-a oferit anumite posibilităţi şi accesul la patrimoniul muzical. În baza acestui tezaur muzical am pregătit mai multe emisiuni: „Muzica popoarelor europene” (săptămânal – 45 minute). Am difuzat şi pe canalulul muzical aceste programe. 

În contextul unor încercări timide de formare şi consolidare a unui alt mod de pregătire a emisiunilor radiofonice poate fi inclus efortul echipei tinere de la Radio Moldova Muzical, care este emis doar prin Internet. 

În ceea ce priveşte prevederea art.51 din Codul audiovizualului – transmiterea fidelă, onestă, echidistantă a informaţiilor în programele de ştiri, – am putea vorbi (la radio) de două perioade: până la alegerile din vara anului trecut şi după. După alegerile din iulie 2009, aş putea spune că în buletinele de ştiri pluralismul şi-a croit un drum  mai pronunţat şi acest lucru a fost sesizat în unele sondaje de opinie, care au apărut în noiembrie-decembrie, anul trecut.

Un minus al activităţii noastre este că nu ne cunoaştem locul în spaţiul mediatic. De regulă, aflăm unde suntem plasaţi din unele sondaje (plătite de alte instituţii, care au aceste posibilităţi), inclusiv a IMAS-ului. Aş putea spune că ocupăm un loc de frunte în sondaje. 

O problemă gravă a Radiodifuziunii este fortificarea reţelei de emisie, care se află într-o stare dezastruoasă. Emisiunile pe care le pregătim sunt preluate pentru difuzare de „Radiocomunicaţii”. Dacă nu ajung la radioascultători, lucrăm în van. Acum suntem în situaţia, când de la Guvern şi până la redacţie suntem telefonaţi: plecarea noastră din spaţiul mediatic de unde media a creat o situaţie în care oamenii telefonează. Din păcate, cunoaştem că parcul de receptoare ale populaţiei, mai ales din sate, este unul vechi. Toţi sunt deprinşi cu aceste unde. Ceva mai înainte, Radiodifuziunea în scopul de a economisi a fost lipsită de reţeaua UKW 88 MHz. S-au economisit 3 milioane de lei, din care o Radiodifuziunea nu a beneficiat. Banii s-au folosit în alte scopuri. Am rămas pe frecvenţă FM şi avem o audienţă mai mică. 
Lucrăm asupra grilei de emisie. În perspectivă gândim 3 talk-show-uri politice, sociale, culturale. A fost restabilită în grila de emisie emisiunea „Ghid european”. În perioada aceasta am examinat înscenarea radiofonică după povestirea lui S.Vangheli „Copii în cătuşele Siberiei”, care a stat în sertar un an de zile. Avem nevoie de tehnică nouă, dar trebuie să fiu obiectiv şi să spun că radiodifuziunea a plecat din evul mediu şi suntem destul de bine dotaţi. Rămâne să mai avem şi reţeaua de emisie. 
E.Rîbca: Mulţumim. A fost sistată emisia pe unde media. Cât timp avem de atunci? 
C.Vulpe: Două săptămâni.

E.Rîbca: Personal am fost contactat de vreo 5 ori în legătură cu sistarea emisiei. Cred că suntem în situaţia de a putea discuta acest subiect la şedinţă. Este necesar să perpetuăm această situaţie, sau este cazul, în condiţiile în care licenţa de emisie nu a fost retrasă, să examinăm reluarea emisiei prin unde media. Respectiv, am o întrebare faţă de dvs, directorul radio şi preşedintele Companiei. Este posibilă şi necesară reluarea emisiei pe aceste unde?

C.Vulpe: E posibilă, poate fi reluată şi e necesară. Eu înţeleg din ce considerente am plecat de pe aceste unde: sunt cele mai scumpe. 

E.Rîbca: Puteţi face o estimare?

I.Cîrlig: 1,5 milion de lei. A fost sistată emisia pe undele medii Chişinău-Codru de pe data de 16 martie până la 31 decembrie 2010. A fost sistată vremelnic. Aceasta nu însemnă că ne-am dezis de ele. Sunt telefonat şi eu. Le explic oamenilor să folosească FM, dar ei nu au receptoarele necesare. A fost semnat contractul cu Î.S. „Radiocomunicaţii” şi, practic, nu sunt cheltuieli pentru unde media. Dacă hotărâm să revenim la emiţătorul Codru, atunci cheltuielile vor fi mai mari cu 1,5 milioane. 

V.Meşină-Prodan: A cui a fost decizia?

A.Dorogan: Decizia ne aparţine: avem un buget de 55,6 milioane şi datorii de peste 20 milioane la „Radiocomunicaţii”. Din august 2009 nu există un contract semnat. Am fost puşi în situaţia de a face economii. S-au făcut calcule: dacă vrei să faci economii, trebuie sistat cel mai scump emiţător care, în opinia specialiştilor, nu este ascultat. Practica a arătat că lumea ascultă, chiar foarte mult. Prin acest emiţător se ajunge semnalul şi pe zona Dubăsari, în Transnistria.
Dl I.Cîrlig are dreptate. Înainte de şedinţa CO am avut o discuţie cu dl Negrei de la Guvern – lumea sună şi de acolo. Decizia CO ar oferi un suport ca să facem un demers şi o anexă la contractul deja semnat. Vă daţi seama că contractul a fost negociat mult timp cu Guvernul, Ministerul de Telecomunicaţii. Personal am câte vreo 15 telefoane în fiece zi, iar statistica spune că sună unul din o mie. Zonele afectate sunt Hânceşti, Criuleni, Ialoveni, Anenii Noi, Vadul lui Vodă şi Chişinău.

C.Vulpe: Plecarea de pe unde media mai are un impact. Utilizăm un emiţător cu capacitatea de 150, îl arendăm doar pe 75 – jumătate din capacitatea emiţătorului. În acest diapazon de frecvenţe au rămas transnistrenii şi Moscova. 

C.Marin: Cred că putem solicita CO să adopte o asemenea decizie. Sistarea emisiei pe unde medii s-a făcut în scop de economie. Nu am plecat din zona undelor medii de bună voie şi nu am plecat definitiv. Nu credeam că va fi o reacţie masivă. Putem să solicităm Î.S. „Radiocomunicaţii” încheierea unui acord adiţional şi să adăugăm la suma de 23 mln încă 1,5 mln. de lei.
E.Rîbca: Având în vedere că este un subiect, care nu a fost inclus în Ordinea de zi, propun să ne expunem fiecare. Sunt pentru adoptarea unei decizii privind obligarea Companiei „Teleradio-Moldova” de a relua emisia prin unde media. Rog să vă expuneţi la aceaşi subiect.

C.Marin: Rog să specificaţi să reluăm emisia prin emiţătorul de la Codru, căci am păstrat emisia prin unde media cu alte emiţătoare. 

M.Şlapac: Poate recomandăm, dar nu obligăm?

E.Rîbca: Cred că e cazul să obligăm Compania să reia emisia pe această frecvenţă. Având în vedere că avem o frecvenţă, pe care o putem pierde, conform art.27 din Codul Audiovizualului care specifică “Consiliul Coordonator al Audiovizualului poate retrage licenţa de emisie doar în cazul în care: e) titularul a încetat să difuzeze serviciul de programe pentru care i s-a acordat licenţă mai mult de 45 de zile din cauze de natură tehnică şi mai mult de 72 de ore din orice alte cauze ...”. Prin această obligaţie spunem lucrurilor pe nume. Avem licenţă, urmează să reluăm emisia. Nu stabilim un termen pentru că e vorba de un contract.

V.Meşină-Prodan: Noi putem obliga Compania, dar dacă ea nu poate achita? Poate ar trebui să facem un demers către Ministerul Finanţelor sau către altă instituţie abilitată.
E.Rîbca: Putem face demersuri, dar nu mă voi mira, dacă CCA va retrage licenţa în scurt timp. 

V.Meşină-Prodan: Noi îi obligăm, dar nu le dăm bani pentru asta. 

Membrii CO discută.

E.Rîbca: Dacă îmi permiteţi, voi pune la vot două propuneri, pe care le voi redacta ulterior. Prima propunere: a obliga administraţia Companiei “Teleradio-Moldova”, în  conformitate cu legislaţia în vigoare, să reia emisia pe unde media. Cine este pentru?

S-a votat: “Pentru” – unanim.

Membrii CO discută. 
E.Rîbca: Stimaţi colegi, în urma dezbaterilor pun la vot a doua propunere: preşedintele CO în termen de 10 zile va înainta, în numele CO, un demers către autoritatea competentă prin care va solicita finanţarea, subvenţionarea difuzării prin unde medii a semnalului Radio Moldova. Cine este pentru?

S-a votat: „Pentru” – unanim.

E.Rîbca: Revenim la subiectul în discuţie: examinarea Raportului de activitate a IPNA pentru 2009. Stimaţi colegi, aveţi întrebări faţă de dl C.Vulpe? Este prezent la şedinţă dl A.Dorogan. Dle A.Dorogan, doriţi să vă expuneţi pe marginea acestui raport? Ne interesează ceea ce am discutat cu directorul TV, acţiunile de perspectivă. 

A.Dorogan: În prezent, activitatea desfăşurată de administraţia radioului se axează pe 3 direcţii. Prima se referă la acest raport. A trebuit să acord multă atenţie analizei situaţiei existente şi a ceea ce s-a făcut până la 9 februarie. Doi: activitatea curentă. Trei: schimbările pe care le dorim şi care se vor regăsi în Caietul de sarcini. 

Mă voi referi puţin la raport, la structură, la ce este. Nu e mare diferenţă cu ce a fost. În cifre pot să spun ca raportul pentru 2009 arată foarte bine. Mă gândesc la raportul pentru 2010. Din start văd că el va arăta cu mai multe minusuri, decât raportul pentru 2009. Raportul pentru 2009 arată plus creştere de emisie şi este culminantă această creştere, deoarece a apărut programul Radio Moldova Muzical cu 24 din 24 de ore. Practic s-a dublat volumul de emisie. În 2010 această creştere nu o vom avea. Ar fi bine, dacă am menţine o situaţie care este acum. Această creştere a fost posibilă fără mari investiţii, pentru că Internetul nu necesită bani mari pentru distribuire, cheltuielile sunt pentru personal, onorariu. Sunt cheltuieli modeste. În schimb conţinutul, analiza a arătat o orientare în trecut. Foarte multe emisiuni despre istorie, secolul XVI, XVII, foarte puţine emisiuni de dezbateri axate pe actualitate. O parte din ele, de exemplu, „Ghid european” a fost inaugurată şi închisă anul trecut. Ceea ce încercăm la moment e să reuşim să aducem mai multă responsabilitate în reflectarea obiectivă a realităţii. Vreau să spun că în perioada de după 9 februarie am avut multe cazuri, când a trebuit să cerem explicaţii şi să aplicăm mustrări pentru că se prezenta tendenţios informaţia. Informaţia care se difuza venea pe canale necunoscute. Nu avea autor, sursă, dar avea poziţie cu interpretare. În perioada respectivă am avut suficiente cazuri, când s-au făcut tentative să nu apară unele emisiuni pe post, să nu fie difuzate buletine de ştiri. Bănuiesc că s-au întâmplat şi din considerentul de a crea o anumită imagine.    

În prezent, intenţionăm să separăm programele de actualităţi în forma mixtă care există astăzi şi să deschidem o subdiviziune pentru emisiunile de dezbateri, analiză, comentarii, ceea ce ne-ar permite să avem jurnalişti specializaţi pe anumite teme. În afară de emisiunea „Contrapunct” nu avem alte dezbateri. Considerăm că la radio este nevoie de o separare şi specializare pe subdiviziuni. 

O problemă în care vom avea nevoie de sprijinul CO, atunci când vom discuta Caietul de sarcini, este reorganizarea Departamentului proiecte. Departamentul proiecte are o structură enigmatică, care înglobează totul. Pornind de la tematica juridică, ştiinţă, învăţământ, medicină, totul în acest departament poartă denumirea „proiecte”. Dar, în realitate, avem 2-3 emisiuni literare la radio, 2 emisiuni de medicină. Ideea este ca structurarea să fie foarte clară pe redacţii cu jurnalişti specializaţi în artă, cultură, muzică, tineret. În aşa fel se pot crea politici editoriale clare, se pot profila anumiţi jurnalişti. Asta ţine de ceea la ce muncim în prezent. Cred că unica salvare în condiţiile noastre, e că poate la volum vom fi în minus, dar în plus la calitate. 
V.Bogatu: Aveţi de gând să extindeţi elementul interactiv la radio?

A.Dorogan: Astăzi sunt mai multe emisiuni interactive. A fost mai uşor să deschizi microfonul şi să oferi cuvânt ascultătorilor, dar e puţin deocamdată. Redactorii noi sunt obişnuiţi să audă doar întrebarea cetăţeanului, imediat cum vine opinia, se întrerupe discuţia. Cred că trebuie să ne formăm o cultură. Mai avem nevoie de emisiuni de dezbateri care să fie interactive. Frica moderatorului ar putea introduce un dezechilibru. 

V.Ţapeş: Constatăm cu regret că în ultimii 4 ani şi la radio, şi la TV s-a adunat multă naftalină. Atunci când se adună multă naftalină, trebuie să deschizi geamul. Îmi pare rău că a plecat M.Scoarţă. Domnia sa vorbea despre „Buna dimineaţa”, care este o emisiune privită. Cică, scriitorii, poeţii nu vin atât de dimineaţă. Treziţi-i! Deschideţi geamurile! Cât de bun ar fi moderatorul, regizorul, emisiunea nu e bună, dacă nu sunt invitate personalităţi, care au ce spune. Aduceţi această deschidere, care a fost în anii '90, când domnia voastră era director. 
V.Meşină-Prodan: Specializarea jurnaliştilor ar însemna şi o mărire de staff? 
A.Dorogan: Nu cred. Este cazul să îmbunătăţim sistemul de norme. Jurnaliştii au norme de 30, 60 minute pe lună. Pentru un jurnalist de la ştiri aceasta se echivalează cu 10-11 reportaje, iar la o redacţie ar însemna 2 emisiuni. Asta e norma pentru care primeşte un salariu. Să schimbi aceste cifre, ai nevoie de o analiză. Nu există un serviciu de analiză, de normare a muncii. Trebuie să schimbăm abordarea normelor. Jurnalistul face norma şi apoi aleargă după onorariu şi face mai mult decât norma. Şi are cam încă un salariu. Astfel, pentru 60 minute are un salariu şi pentru 1000 minute mai primeşte un salariu. Ar trebui să fie o normă. Lucrul acesta trebuie analizat bine şi modificat. 
E.Rîbca: Dlor A.Dorogan şi C.Vulpe, vă mulţumim. Ofer cuvânt dlui D.Ţurcanu, care a participat la finisarea acestui raport. 

D.Ţurcanu: O precizare: eu am sistematizat materialul prezentat de subdiviziunile din serviciile comune şi cele auxiliare. Anii trecuţi am avut o experienţa de lucru redacţional, a fost creată o echipă. Cred că e un lucru bun şi actuala conducere ar putea să urmeze acest exemplu, să formeze o echipă care ar lucra la raport, inclusiv la perfectarea grafică. Se făcea într-o formă mai scurtă, în 20 de minute se prezenta raportul şi apoi urmau dezbaterile. Nu am dreptul moral să prezint activitatea serviciilor comune, care sunt 9 la număr. Aici sunt prezenţi 4 conducători de subdiviziune, este vorba de serviciul economic, juridic. Dacă e să vorbim de secţia metrologie şi control tehnic, este I.Cîrlig, care ar putea elucida unele probleme apărute. 

Serviciile comune au activat în virtutea Statutului companiei, regulamentelor interne. Pot fi mai puţin cuantificabile. Sub acest aspect, aş avea dreptul moral să vorbesc doar de direcţia mea, dar materialul este prezentat în raport. Întrebări din partea CO pot apărea faţă de Secţia transport şi cele auxiliare, alte departamente. Vreau să accentuez că aceste servicii nu sunt ale preşedintelui sau ale directorilor TV şi radio, ele sunt servicii comune, care trebuie să-şi exercite atribuţiile facilitând activitatea principalelor subdiviziuni de creaţie şi producere a emisiunilor de TV şi radio. Asta aş putea spune.

R.Lozinschi-Hadei: Dvs sunteţi responsabil de site-ul instituţiei? Spuneţi, vă rog, sunt perspective de modernizare a site-ului?

E.Rîbca: Intervin eu. Săptămâna trecută am vorbit cu dl D.Ţurcanu la această problemă. Acum dlui acumulează toate propunerile. Ar fi cazul să ne spuneţi, când vor fi rezultatele? 
D.Ţurcanu: Vineri, noua concepţie va fi pusă pe masa preşedintelui. Apoi vom vedea ce facem cu acest site. Dacă vor necesita mijloace financiare suplimentare, atunci va fi decizia conducerii companiei. Dacă va fi un inginer responsabil de modificare, va trebui remunerat. 

Membrii CO discută. 
V.Meşină-Prodan: Poate să-mi explice cineva, ce face serviciul de audit intern?

C.Marin: Serviciul audit este creat în conformitate cu legea. Este format dintr-un şef şi un subaltern. Aşa a fost conceput. El are un plan de lucru, după care a activat. La moment, la rugămintea mea, verifică cum se foloseşte transportul, controlează gradul de respectare a contractelor publicitare. Sunt controlate volumele de emisie, inclusiv emisia. Acest audit intern are scopul să ajute conducerea să optimizeze, eficientizeze anumite sectoare de activitate. Să vedem neanjunsurile. Avem careva rezultate. Ambii angajaţi sunt jurişti. Acest serviciu trebuie să verifice şi documente de ordin economic, contabil. Vrem să găsim persoane, care să aibă experienţa auditului, fie economică, fie financiară.

E.Rîbca: În ceea ce priveşte activitatea fiecărei subdiviziuni, intenţionez să monitorizăm activitatea multora în viitor, urmând să invităm la şedinţă reprezentanţii acestora. Dle preşedinte, am o întrebare. Conform art.64 din Cod darea de seamă se prezintă Parlamentului odată cu raportul anual, care ulterior va fi dat publicităţii. Rog să ne anunţaţi, când îl veţi plasa pe site. 

Mai doreşte cineva să se pronunţe în privinţa Raportului? 
R.Lozinschi-Hadei: Am întrebări faţă de serviciul juridic. Dle A.Vicol, câte procese de judecată a avut Compania anul trecut? Câte le-a câştigat, câte le-a pierdut şi care este costul celor pierdute? 
A.Vicol: Serviciul juridic a prezentat Conducerii Companiei o notă de serviciu. Există această notă, pot să v-o prezint mâine. Dosarele examinate le putem diviza în 3 domenii. Primul este cel mai numeros, unde Compania figurează în calitate de reclamant. E vorba de litigii economice cu agenţii economici care nu s-au achitat cu noi. Apelăm pentru încasarea forţată a datoriilor faţă de Companie. Avem vreo 30 de dosare, majoritatea finalizate. Pe 50% din ele banii sunt recuperaţi şi distribuiţi companiei. Al doilea: litigiile cu drepturile de autor şi conexe, avem un şir de dosare, unde compania figurează în calitate de pârât. Uneori, în emisiunile Companiei sunt folosite diverse materiale, utilizarea cărora nu a fost coordonată cu proprietarii sau deţinătorii de drepturi de autori sau conexe. Astfel, deţinătorii se adresează în instanţă pentru încasarea prejudiciului. Acestea sunt foarte puţine, dar costisitoare. În ceea ce priveşte dosarul cu Ghibu, va trebui revizuit. Compania a achitat prejudiciul de 300 000 lei în 2009. Vă expediez informaţia detaliată mâine. 
Membrii CO discută.

E.Rîbca: În conformitate cu art.58 din Codul audiovizualului propun să luăm act de Raportul de activitate a Companiei „Teleradio-Moldova” pentru 2009. 
S-a votat: „Pentru” – unanim.

E.Rîbca: Următoarea chestiune din Ordinea de zi este Raportul CO pentru 2009. Cuvânt i se oferă dnei M.Şlapac.

M.Şlapac: Stimaţi membri CO, stimaţi colaboratori ai Companiei!

Raport cu privire la activitatea

Consiliului de Observatori al IPNA Compania „Teleradio-Moldova”

în anul 2009
În anul 2009, Consiliul de Observatori al Instituţiei Publice Naţionale a Audiovizualului Compania „Teleradio-Moldova” a desfăşurat 15 şedinţe (a se vedea Anexa 1). În cadrul şedinţelor au fost adoptate o serie de hotărâri care, fiind analizate din perspectiva domeniilor de activitate, au vizat următoarele sectoare:

I. Financiar-economic

· S-a aprobat Caietul de sarcini al Companiei “Teleradio-Moldova” pentru anul 2010;

· S-a aprobat casarea mijloacelor fixe.

II. Grila de emisie

· S-a aprobat grila de emisie a postului TV “Moldova 1”, pentru perioada 25 ianuarie – 15 iunie 2009;

· S-a aprobat grila de emisie a postului TV “Moldova 1”, pentru perioada 15 iunie – 15 septembrie 2009;

· S-a aprobat grila de emisie a postului “Radio Moldova” pentru perioada anului 2009.

III. Documente aprobate

· Raportul de activitate a Companiei “Teleradio-Moldova” pentru anul 2008;

· Reglementările interne cu privire la  reflectarea de către IPNA Compania “Teleradio-Moldova” a campaniei electorale pentru alegerile parlamentare din 05 aprilie 2009;

· Reglementările interne cu privire la  reflectarea de către IPNA Compania “Teleradio-Moldova” a campaniei electorale pentru alegerile parlamentare anticipate din 29 iulie 2009.

IV. Întâlniri (a se vedea Anexa 2):

· Întâlnire cu dl Kalman Miszei, reprezentant special UE;

· Întâlnire cu dna Corina Fusu, preşedintă a Comisiei parlamentare pentru cultură, educaţie, cercetare, tineret, sport şi mass-media;

· Participarea membrilor CO la audierile publice, organizate de Comisia parlamentară de profil.

V. Diverse

Consiliul de Observatori a luat act de diferite informaţii ale administraţiei, departamentelor şi direcţiilor Companiei “Teleradio-Moldova” cu privire la:

· respectarea normelor lingvistice în emisiunile Radio şi TV;

· concepţia reflectării campaniei electorale pentru alegerile parlamentare din 05 aprilie 2009 de către IPNA Compania „Teleradio-Moldova”;

· şedinţa Consiliului Coordonator al Audiovizualului din 21.02.2009 Cu privire la sesizările  asupra modului de reflectare a campaniei  electorale pentru alegerile parlamentare în unele instituţii audiovizuale;
· proiectul „Moldova – ţara mea străbună”;

· starea echipamentului tehnic din Companie;

· organizarea şi participarea la Concursul Eurovision;

· reflectarea tematicii cultural-istorice în emisiunile Radio şi TV; 

· modul de implementare a politicii editoriale în cadrul Departamentului Actualităţi a postului TV Moldova 1 în contextul crizei politice din Republica Moldova;
· rezultatele monitorizării interne a reflectării campaniei electorale pentru alegerile parlamentare din 29 iulie 2009 de către Companie;

· rezultatele monitorizării externe a reflectării campaniei electorale pentru alegerile parlamentare din 29 iulie 2009 de către Companie;

· concepţia îmbunătăţirii buletinelor de ştiri.

În perioada 01 ianuarie – 25 septembrie 2009, din 9 membri ai CO au rămas 6, iar din 25 septembrie 2009 – doar 5 membri, CO devenind nefuncţional. Imperfecţiunea legislaţiei şi, în consecinţă, lipsa de interes a Parlamentului pentru suplinirea mandatelor vacante de membru al Consiliului de Observatori s-a răsfrânt negativ asupra activităţii CO şi a Companiei, în ansamblu. Totodată, cei cinci membri ai CO, exponenţi ai domeniilor ştiinţei, artei şi educaţiei, în lipsa profesioniştilor din mass-media, politologie şi jurisprudenţă, nu au fost în stare să reflecte întregul spectru de interese şi opinii existente în societate. În cele din urmă, numărul mic al membrilor CO a făcut imposibilă convocarea şedinţelor cu regularitate, fiind extrem de complicat de a obţine cvorumul. Toate scrisorile Consiliului de Observatori, adresate Parlamentului RM, având ca obiect solicitarea de desemnare a noilor membri, au rămas fără răspuns.

În anul 2009 s-au evidenţiat anumite deficienţe în Codul audiovizualului: CO nu are atribuţii la fel de clare şi eficace ca ale Consiliului Coordonator al Audiovizualului. CO doar monitorizează activitatea Companiei, pe când CCA are pârghiile reale de influenţă.

Tensiunile anului electoral s-au resimţit în mare măsură în activitatea Companiei. Implementarea formulei „trei treimi”, potrivit căreia 1/3 din timpul rezervat actorilor politici se acordă majorităţii parlamentare, 1/3 – guvernului şi 1/3 – opoziţiei, a provocat obiecţii şi critici din partea societăţii.

Contează mult mesajul, obiectivitatea şi echidistanţa jurnalistului. Acest fapt a fost menţionat în repetate rânduri de diferite instituţii de monitorizare, naţionale şi internaţionale, inclusiv de către reprezentantul special al UE, dl Kalman Miszei. În multe cazuri programele de ştiri difuzate la Moldova 1 nu conţineau minimul de opinii, inerent unui serviciu public al audiovizualului. Deseori, tendenţiozitatea jurnaliştilor de la Moldova 1 se făcea evidentă din prima clipă a apariţiei actorilor politici în cadru, fapt menţionat într-un şir de şedinţe de către membrii CO. Membrii CO au examinat, cu participarea reprezentanţilor administraţiei şi angajaţilor Companiei, un şir de propuneri privind îmbunătăţirea programelor de ştiri. Cu toate acestea, reportajele din emisiunile de ştiri nu au dovedit ataşament faţă de standardele audiovizualului public.

Încă o problemă de ordin legislativ a diminuat autoritatea CO, pe parcursul anului 2009: Codul audiovizualului permitea demiterea preşedintelui, directorului radiodifuziunii şi directorului televiziunii Companiei „Teleradio-Moldova” cu votul a 6 membri ai CO. Deoarece în anul 2009 CO a rămas doar cu 5 membri, administraţia Companiei îşi putea permite atitudini ironice şi chiar dispreţuitoare faţă de organul superior de conducere a Companiei. În aceste circumstanţe, părerea membrilor CO rămânea, de multe ori, doar pe hârtie. Unul din membrii CO, pe bună dreptate, a afirmat că membrii CO pot fi comparaţi cu nişte păpuşi, faţă de care administraţia Companiei nu manifestă stimă. Conflictele şi controversele între membrii CO şi reprezentanţii administraţiei, părăsirea şedinţelor şi cuvintele ofensatoare din partea celor din urmă era frecventă. În aceste condiţii, exercitarea mandatului de membru al CO a fost foarte dificilă.

Un radiodifuzor de stat nu se transformă peste noapte în serviciu public: în majoritatea statelor post-socialiste acest drum este anevoios şi de lungă durată. Contează mentalitatea societăţii, capacitatea ei de a recepţiona formule şi norme democratice, precum şi disponibilitatea jurnaliştilor de a se opune reminiscenţelor societăţii totalitare şi de a promova libertatea de exprimare.

Anexa 1

	Nr.
	Data
	Ordinea de zi
	Hotărâri ale

Consiliului de Observatori

	1.
	16.01.09
	1. Aprobarea modificărilor în grila de emisie a postului TV „Moldova 1”.

2. Aprobarea grilei de emisie pentru anul 2009 a postului „Radio Moldova”.

3. Informaţie cu privire la respectarea normelor lingvistice în emisiunile Radio şi TV.

4. Discuţii privind raportul de activitate a CO pentru anul 2008.

5. Monitorizarea emisiunilor „Ring Star” şi „Magazinul copiilor”.

6. Diverse.
	1. Nr.1/69 “Cu privire la aprobarea modificărilor în grila de emisie a postului TV “Moldova 1”.

2. Nr.1/70 “Cu privire la aprobarea grilei de emisie a postului “ Radio Moldova”.

	2.
	29.01.09
	1. Informaţie cu privire la întîlnirile membrilor CO cu salariaţii Companiei.

2. Cu privire la casarea unor mijloace fixe.

3. Monitorizarea emisiunilor „Ring Star” şi „Magazinul copiilor”.

4. Diverse.
	1. Nr.1/71 “Cu privire la aprobarea casării mijloacelor fixe”.

2. Nr.1/72 “Cu privire la premierea Preşedintelui Companiei”.

	3.
	05.02.09
	1. Cu privire la concepţia reflectării la IPNA Compania „Teleradio-Moldova” a campaniei electorale pentru alegerile parlamentare din 05 aprilie 2009.

2. Aprobarea reglementărilor interne cu privire la reflectarea de către IPNA Compania „Teleradio-Moldova” a campaniei electorale pentru alegerile parlamentare din 05 aprilie 2009.

3. Diverse.
	1. Nr.1/73 “Cu privire la aprobarea Reglementărilor interne”.

	4. 
	20.02.09
	1. Examinarea sesizărilor la adresa conducerii Companiei.

2. Cu privire la modificarea Regulamentului Consiliului de Observatori.

3. Diverse.
	1. Nr.1/74 “Cu privire la aprobarea modificărilor propuse în Regulamentul C.O.”

	5. 
	02.03.09
	1. Examinarea sesizărilor către conducerea Companiei „Teleradio-Moldova”.

2. Informaţii cu privire la şedinţa Consiliului Coordonator al Audiovizualului din 21.02.2009 Cu privire la sesizările  asupra modului de reflectare a campaniei  electorale pentru alegerile parlamentare în unele instituţii audiovizuale.

3. Schimb de opinii privind conferinţa de presă organizată de Uniunea Jurnaliştilor din Moldova la 24 februarie curent.

4. Monitorizarea emisiunilor Radio „Unda bugeacului” şi „Petalo romano”.

5. Informaţii cu privire la proiectul „Moldova-ţara mea străbună”.

6. Diverse.
	

	6. 
	20.03.09
	1. Raportul privind activitatea Companiei “Teleradio-Moldova” în anul 2008.

2. Raportul privind activitatea Consiliului de Observatori în anul 2008.

3. Diverse.
	1. Nr.1/75 “Cu privire la  aprobarea Raportului de activitate a IPNA Compania „Teleradio-Moldova” pentru anul 2008”.

	7. 
	03.04.09
	1.  Reflectarea la IPNA Compania „Teleradio-Moldova” a campaniei electorale pentru alegerile parlamentare din 05 aprilie 2009.

2. Diverse.


	1. Nr.1/76 “Cu privire la premierea Directorului Televiziunii”.

2. Nr.1/77 “Cu privire la premierea Directorului Radiodifuziunii”.

3. Nr.1/78 “Cu privire la anularea Hotărîrii CO nr.1/65 din 25 noiembrie 2008”.

	8. 
	06.05.09
	1. Aprobarea grilei de emisie a postului TV Moldova 1 pentru perioada 15 aprilie – 15 septembrie 2009.

2. Informaţia dlor I. Verbeniuc, şef Centrul tehnic TV şi V. Bădulescu, şef Departament tehnic Radio privind starea echipamentului tehnic din Companie. 

3. Cu privire la casarea unor mijloace fixe.

4. Diverse.
	1. Nr.1/79 “Cu privire la aprobarea grilei de emisie a postului TV “Moldova 1”.

2. Nr.1/80 “Cu privire la aprobarea casării mijloacelor fixe”.

	9. 
	29.05.09
	1. Cu privire la casarea unor mijloace fixe.

2. Informaţie cu privire la organizarea şi participarea  la Concursul Eurovision.

3. Reflectarea tematicii „650 de ani de la constituirea statului moldav” în emisiunile Radio şi TV. 

4. Modul de implementare a politicii editoriale în cadrul Departamentului Actualităţi a postului TV Moldova 1 în contextul crizei politice din Republica Moldova.
5. Diverse.
	1. Nr.1/81 “Cu privire la aprobarea casării mijloacelor fixe”.

2. Nr.1/82 “Cu privire la aprobarea grilei de emisie a postului “Radio Moldova”.

3. Nr.1/83 “Cu privire la aprobarea modificărilor în grila de emisie a postului TV “Moldova 1”.

4. Nr.1/84 “Cu privire la aprobarea casării mijloacelor fixe”.

	10.
	19.06.09
	1. Cu privire la casarea unor mijloace fixe.

2. Regulile aplicate în materie de pluralism politic în audiovizualul unor state ale lumii.

3. Discutarea unor noi programe de divertisment.
4. Diverse.
	1. Nr.1/85 “Cu privire la aprobarea casării mijloacelor fixe”.

	11.
	24.06.09
	1. Aprobarea reglementărilor interne cu privire la reflectarea de către IPNA Compania „Teleradio-Moldova” a campaniei electorale pentru alegerile parlamentare din 29 iulie 2009.

2. Diverse.
	1. Nr.1/86 “Cu privire la aprobarea Reglementărilor interne”.

	12.
	03.07.09
	1. Cu privire la Reglementările interne cu privire la reflectarea de către IPNA Compania „Teleradio-Moldova” a campaniei electorale pentru alegerile parlamentare din 29 iulie 2009.

2. Diverse.
	

	13.
	06.08.09
	1. Discutarea proiectului Caietului de sarcini al IPNA Compania „Teleradio-Moldova” pentru anul 2010.

2. Totalurile monitorizării interne a reflectării de către Companie a campaniei electorale pentru alegerile parlamentare din 29 iulie 2009.

3. Diverse.
	1. Nr.1/87  “Cu privire la aprobarea Caietului de sarcini pentru IPNA Compania “Teleradio-Moldova” anul 2009.

	14.
	26.08.09
	1. Discuţii despre monitorizarea externă a reflectării de către Companie a campaniei electorale pentru alegerile parlamentare din 29 iulie 2009.

2. Diverse.
	1. Nr.1/88 “Cu privire la prezentarea Concepţiei de îmbunătăţire a buletinelor de ştiri”.

	15.
	18.09.09
	1. Cu privire la Concepţia îmbunătăţirii buletinelor de ştiri.

2. Cu privire la modificarea grilei de emisie Radio Moldova.

3. Diverse.
	1. Nr.1/89 „Cu privire la perfecţionarea Caietului de sarcini pentru 2010”.

2. Nr.1/90 „Cu privire la difuzarea în direct  la TV a şedinţelor parlamentare”.


Anexa 2

Activitatea membrilor Consiliului de Observatori

	Nr.
	Data
	Activitatea
	Responsabil

	1.
	martie 2009
	Întâlnirea cu reprezentantul special al UE în Moldova dl Kalman Miszei.
	M. Şlapac,

A. Dubrovschi, L. Barbus

	2.
	15 octombrie 2009
	Participarea la audieri publice organizate de Comisia parlamentară pentru cultură, educaţie, cercetare, tineret, sport şi mass-media.
	M. Şlapac,

A. Dubrovschi

	3.
	octombrie 2009
	Întâlnirea cu preşedintele Comisiei parlamentare de profil dna Corina Fusu.
	M. Şlapac


E.Rîbca: Stimaţi colegi, conform prevederilor Regulamentului CO, urmează să prezentăm un raport public privind activitatea în anul anterior. În acest context, trebuie să adoptăm o hotărâre despre publicarea acestuia.

R.Lozinschi-Hadei: Mă bucur să aud de la dna M.Şlapac că vechiul CO a avut probleme cu vechea conducere. Or, în societate era altă senzaţie, că fostul CO era în cârdăşie cu fosta conducere. 

Membrii CO discută.

E.Rîbca: Pun la vot: a face public raportul prezentat de dna M.Şlapac. Rog să votaţi. 
S-a votat: „Pentru” – unanim.

A.Peru-Balan: Cred că situaţia, despre care am vorbit la fosta şedinţă, s-a consumat. Importante sunt consecinţele. ”Mesagerul” de duminică a fost foarte bun. Aşa să fie pe viitor. 
C.Marin: Ţin să vă informez că în fiecare luni, la ora 16.00, ne întrunim în şedinţă – preşedintele Companiei, directorii radio şi TV, unde discutăm problemele curente. Dacă membrii CO doresc să fie prezenţi, sunteţi bineveniţi.

E.Rîbca: Revenim la Ordinea de zi. Vă reamintesc că am stabilit o normă: examinăm doar ceea ce este inclus în Ordinea de zi. Următoarea chestiune aprobată în Ordinea de zi este scrisoarea Ministerului Sănătăţii. Prin această scrisoare „Ministerul Sănătăţii îşi doreşte colaborare în scopul promovării sănătăţii prin intermediul emisiunilor companiei, plus eficienţă în promovarea şi asigurarea sănătăţii publice”. 
Propun ca timp de o lună de zile dl V.Ţapeş să monitorizeze emisiunile din domeniul sănătăţii şi să prezinte un raport privind această categorie de emisiuni. Cine este pentru adoptarea acestei hotărâri?

S-a votat: „Pentru” – 6 voturi

„Abţinut” – V.Ţapeş.

Membrii CO discută.

E.Rîbca: Să stabilim un termen.

V.Ţapeş: Două luni de zile.

S-a votat: „Pentru” – unanim.

Membrii CO discută.

E.Rîbca: A apărut propunerea ca dna V. Cucereanu să se alăture dlui V.Ţapeş. Pun la vot. 
S-a votat: „Pentru” – 6 voturi
„Abţinut” – V. Bogatu.

V.Bogatu: Angajaţii Companiei, care au propus să discute chestiunea ajustării salariilor, au rugat ca problema lor să nu fie inclusă în Diverse, dar să figureze ca punct aparte pe Ordinea de zi. Problema remunerării e foarte importantă. Mai sunt 200 de semnături. 

Membrii CO discută.

E.Rîbca: Propun la vot încheierea şedinţei.

S-a votat: „Pentru” – unanim.

Şedinţa s-a finisat la 19:20

Au semnat:

1. Eugeniu RÎBCA       ______________ Preşedintele Consiliului de Observatori

2. Viorica  BOGATU     _____________  Secretarul Consiliului de Observatori  

3. Mariana ŞLAPAC ________________
4. Aurelia PERU-BALAN ____________

5. Viorica MEŞINĂ-PRODAN ________

6. Vitalie ŢAPEŞ ___________________

7. Raisa LOZINSCHI-HADEI _________

Descifrare:

Natalia BEREGOI __________________

